《大佛寺观释迦文佛金像题》
明代·胡应麟

峨峨蓟城西，飞观耸百级。金身五千丈，照耀天北极。

画栋糜丹青，雕甍烂朱碧。琪花烨如散，瑶草纷可拾。

耨水清六尘，雪山炯四壁。广座陈香灯，长廊绘粉墨。

优钵梵筵启，伊蒲僧供出。俗染汰欲空，净因了可觅。

香象来医王，天龙护帝释。茫然小宇宙，一怆大雄力。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。